b'\n_START_ARTICLE_\nTeisme\n_START_PARAGRAPH_\nEn la filosofia i la religi\xc3\xb3 el teisme (del grec theos, "d\xc3\xa9u") \xc3\xa9s el pensament, doctrina o creen\xc3\xa7a en l\'exist\xc3\xa8ncia d\'un d\xc3\xa9u o d\xc3\xa9us. _NEWLINE_De manera espec\xc3\xadfica, \xc3\xa9s la creen\xc3\xa7a en un \xc3\xa9sser suprem que ha creat i que sost\xc3\xa9 l\'univers, tot restant diferenciat d\'aquest univers; altrament dit, \xc3\xa9s la creen\xc3\xa7a en un d\xc3\xa9u personal, creador i provident._NEWLINE_El teisme \xc3\xa9s un pensament eminentment teol\xc3\xb2gic, per\xc3\xb2 pot ser tamb\xc3\xa9 una opci\xc3\xb3 filos\xc3\xb2fica o espiritual personal, sense el suport de cap doctrina religiosa en particular, que admet l\'exist\xc3\xa8ncia d\'un d\xc3\xa9u que ha creat l\'univers i el transcendeix. _NEWLINE_Aquesta doctrina s\'oposa a l\'ateisme, que nega l\'exist\xc3\xa8ncia de la divinitat, i a l\'agnosticisme, segons el qual l\'exist\xc3\xa8ncia o no d\'un d\xc3\xa9u o una mitologia de de\xc3\xaftats \xc3\xa9s desconeguda i, per tant, irrellevant. _NEWLINE_A difer\xc3\xa8ncia dels deistes, que tamb\xc3\xa9 afirmen l\'exist\xc3\xa8ncia d\'un d\xc3\xa9u per\xc3\xb2 nom\xc3\xa9s en tant que \xc3\xa9sser creador, negant-ne la transcend\xc3\xa8ncia, els teistes sostenen que d\xc3\xa9u interv\xc3\xa9 activament en els afers humans i que, a m\xc3\xa9s, hom pot recon\xc3\xa8ixer la seva natura i atributs (com ara l\'omnipot\xc3\xa8ncia, l\'omnisci\xc3\xa8ncia, la immutabilitat i la impassibilitat).'